הספורט הישראלי במלחמת חרבות ברזל

הספורט בישראל הושפע רבות בעקבות פרוץ מלחמת חרבות ברזל ב-7 באוקטובר 2023. ההשפעות הבולטות ביותר היו עזיבות של ספורטאים מקבוצות שונות עקב המצב הביטחוני וחוסר היכולת של הקבוצות לארח בישראל את משחקיהן במסגרות אירופיות, מה שגרם לכך שמשחקיהן נערכו במדינות אחרות (בעיקר בסרביה, הונגריה, בולגריה, ליטא ולטביה). השפעה נוספת הייתה על קבוצת הכדורגל עירוני קריית שמונה מהליגה הלאומית וקבוצת הכדורסל הפועל גליל עליון מליגת העל, שתי קבוצות מקצועניות שהושפעו מהלחימה בחזית הצפונית. בנוסף, חגיגות זכייה בתארים נערכו בצניעות יחסית והענקת תארים נעשתה בשיתוף נפגעי המלחמה. כך למשל, גביע הטוטו הוענק על ידי אלמנתו וילדיו של אסף חממי. גביע המדינה בכדורסל הוענק להפועל ירושלים על ידי אופיר אנגל, אוהד הקבוצה שנחטף ושוחרר, כאשר הגביע עצמו כוסה בחולצה הקוראת לשחרורו משבי חמאס של הרש גולדברג-פולין. תואר אליפות המדינה בכדורגל הוענק למכבי תל אביב על ידי אוהד הקבוצה שנפצע, ולא נערכו חגיגות אליפות. עד לפרוץ המלחמה שוחקו בליגת העל בכדורגל חמישה מחזורים, כשהמחזור השישי היה אמור להתקיים בין 7 ל-9 באוקטובר. ב-5 באוקטובר מכבי תל אביב שיחקה בחוץ מול גנט במסגרת שלב הבתים בקונפרנס ליג, ומכבי חיפה שיחקה באצטדיון סמי עופר נגד פנאתינאיקוס. ב-12 באוקטובר הייתה נבחרת ישראל בכדורגל אמורה לארח את שווייץ באצטדיון בלומפילד במסגרת מוקדמות יורו 2024. ב-5 באוקטובר אירחה מכבי תל אביב את פרטיזן בלגרד בהיכל מנורה מבטחים במחזור הראשון של היורוליג, וב-6 באוקטובר נערך משחק הפתיחה של ליגת העל בכדורסל, של עירוני נס ציונה נגד הפועל עפולה. הפועל ירושלים והפועל חולון נרשמו לליגת האלופות בכדורסל, והפועל תל אביב הוגרלה ביורוקאפ. בבוקר מתקפת הפתע הוחלט בעקבות הנחיות פיקוד העורף על ביטול כל אירועי הספורט שתוכננו לתאריכים 7 עד 9 באוקטובר. במקביל החלו קבוצות מכל הענפים להוציא מישראל את השחקנים ואנשי הצוות הזרים שלהן מישראל. שירות הביטחון הכללי הודיע על איסור יציאת ספורטאים ישראלים לתחרויות בין-לאומיות בשל חוסר היכולת של אנשי ביטחון לאבטח את המשלחות. מספר ספורטאים ישראלים התחרו ב-7 באוקטובר ועשו מחוות לישראל. ארטיום דולגופיאט, שזכה במדליית זהב בתרגיל הקרקע באליפות העולם בהתעמלות עלה לפודיום עם דגל ישראל ועליו סרט שחור. הכדורגלנים ביברס נאתכו ורז שלמה כבשו במשחקי הליגה של קבוצותיהם פרטיזן בלגרד בסרביה ולוון בבלגיה ולא חגגו. בימים הראשונים למלחמה עזבו השחקנים הזרים את ישראל, וחוסר הוודאות לגבי חזרת הליגה, הביאה לכך שהשחקנים התאמנו בצורה לא סדירה. השחקנים שנשארו בארץ עסקו גם בפעילויות פילנתרופיות למען מפוני עוטף עזה. משחקיהן של מכבי חיפה בליגה האירופית ומכבי תל אביב בקונפרנס ליג שתוכננו לסוף אוקטובר נדחו מפני שהשחקנים לא היו מוכנים אליהם פיזית ומנטלית. במהלך חודש נובמבר החלו השחקנים הזרים לחזור, והקבוצות חזרו להתאמן באופן מלא. ב-25 בנובמבר נערך המשחק הראשון בליגת העל בכדורגל לאחר פרוץ המלחמה, משחק השלמה מהמחזור הראשון בין מכבי חיפה והפועל פתח תקווה. שאר קבוצות הליגה חזרו לשחק שבוע מאוחר יותר, ב-2 ו-3 בדצמבר. שלושת המחזורים הראשונים בתחילת דצמבר היו ללא קהל, ומ-19 בדצמבר ועד ל-30 בדצמבר המשחקים היו תחת מגבלה של עד 5,000 צופים. ועד 10 בפברואר שיחקו עם מגבלה של עד 15 אלף צופים. בנוסף מהמחזור העשירי ועד המחזור ה-20 שוחקו המשחקים בקצב של פעמיים בשבוע, כדי לסגור את הפערים שנוצרו. קפטן הפועל חדרה מנשה זלקה, שירת בעורב צנחנים וגויס למילואים בגבול הצפון, שם שהה עד חודש פברואר. שתי קבוצות הכדורגל הישראליות במפעלים הבין-לאומיים, מכבי חיפה בליגה האירופית ומכבי תל אביב בקונפרנס ליג, הספיקו לשחק שני משחקים כל אחת עד פרוץ המלחמה, ומשחקיהן במחזור השלישי של שלב הבתים נדחו. הקבוצות חזרו לשחק ב-9 בנובמבר, כשמכבי חיפה אירחה את ויאריאל בא.א.ק. ארנה בלרנקה, קפריסין ומכבי תל אביב שיחקה מול זוריה לוהנסק. בשל סיבות ביטחוניות סירבה ממשלת קפריסין לארח את משחקיה של מכבי חיפה, ואת שאר משחקיה במסגרות האירופיות היא אירחה בבודפשט, בירת הונגריה. מכבי תל אביב אירחה את משחקיה ב-TSC ארנה בבצ'קה טופולה, סרביה. מכבי חיפה סיימה את שלב הבתים של עונת 2023/2024 בליגה האירופית במקום השלישי וירדה לשלב הנוקאאוט הראשוני בקונפרנס ליג, בו ניצחה את גנט. הקבוצה הודחה על ידי פיורנטינה בשמינית הגמר. מכבי תל אביב סיימה ראשונה בבית שלה בעונת 2023/2024 בקונפרנס ליג, אך הפסידה בשמינית הגמר לאולימפיאקוס. מלחמת חרבות ברזל פרצה בזמן קמפיין מוקדמות יורו 2024 של נבחרת ישראל בכדורגל. ב-12 באוקטובר היא הייתה אמורה לאחר באצטדיון בלומפילד את שווייץ, וב-15 באוקטובר להתארח בקוסובו. כבר ב-8 באוקטובר נדחה משחקה של ישראל מול שווייץ, ולאחר מכן גם נגד קוסובו. בשל שיטת "חלונות הנבחרות" שיחקה נבחרת ישראל רק בנובמבר, ומכיוון שהייתה צריכה לשחק ארבעה משחקים בפרק זמן שהיה מיועד לשני משחקים שיחקה הנבחרת כל שלושה ימים. בנוסף, אי פעילותה של ליגת העל, שעל שחקניה מתבססת הנבחרת, והעובדה שאירחה את משחקיה בפנצ'ו ארנה בבודפשט, תרמו לכושר הרע בו הגיעה הנבחרת. ישראל סיימה במקום השלישי בבית ט' ולא העפילה לטורניר, ובחצי גמר פלייאוף המוקדמות, אליו העפילה דרך ליגת האומות 2022/2023, הפסידה לאיסלנד והחמיצה הזדמנות להעפיל לאליפות אירופה בכדורגל. בנוסף נבחרת בלגיה אירחה את ישראל בהונגריה בליגת האומות, לאחר שגורמי הביטחון בבלגיה סירבו לארח את ישראל מחשש למהומות אנטי-ישראליות. עירוני קריית שמונה ירדה בסיום עונת 2022/2023 לליגה הלאומית בכדורגל, ועד 7 באוקטובר הספיקה לשחק שבעה משחקים בעונת 2023/2024. עם זאת, בעקבות הלחימה בחזית הצפונית במלחמת חרבות ברזל פונתה העיר קריית שמונה ועימה גם הקבוצה. עירוני קריית שמונה התאמנה במגרשים שונים באזור השרון עד שההתאחדות לכדורגל בישראל הקצתה לה את "בית הנבחרות" בשפיים. ומשחקיה נערכו באצטדיון נתניה. בסיום העונה סיימה קריית שמונה במקום הראשון ועלתה לליגת העל. עונת 2023/2024 בליגת העל בכדורסל נפתחה ב-6 באוקטובר 2023, במשחק בין עירוני נס ציונה להפועל עפולה, אך עם פרוץ המלחמה למחרת היא הופסקה. בשל ריבוי השחקנים הזרים בקבוצות והאינטנסיביות של המפעלים האירופיים התקשתה הליגה לחזור, הליגה חזרה ב-28 בנובמבר, במשחק בין הפועל באר שבע דימונה להפועל עפולה. קבוצות רבות נאלצו להחליף את שחקניהן הזרים באופן תדיר בשל המצב הביטחוני במדינה, למשל אמין נואה שעזב את הפועל חולון וכריס באב שעזב את בני הרצליה. בשל אי סדירות המשחקים בליגת העל, עליה מבוססת הגרלת גביע המדינה בכדורסל, הוחלט כי לגביע המדינה בכדורסל 2023/2024 יעפילו כל קבוצות הליגה (בניגוד ל-8 המוליכות בתום הסיבוב הראשון, כפי שהיה נהוג), כש-3 הקבוצות המדורגות ראשונות בתום הסיבוב השני יעפילו אוטומטית לחצי הגמר ושאר 10 הקבוצות יתמודדו בשמינית הגמר. בשל דחיית הליגה, חצי הגמר וגמר גביע המדינה נערכו בחודש מאי. ולא בחודש פברואר כפי שקורה בדרך כלל. ב-27 בנובמבר חזרה גם הליגה הלאומית בכדורסל, שלא הספיקה לפתוח את עונת 2023/2024 ובה הוחלט שלא ישחקו שחקנים זרים ושלושת המחזורים הראשונים נערכו באולמות נייטרליים. בניגוד לענף הכדורגל בישראל, שהתנסה בעבר באירוח משחקים מחוץ לישראל במהלך האינתיפאדה השנייה ומבצע צוק איתן, הכדורסל הישראלי לא התנסה בכך בצורה משמעותית. שבע קבוצות כדורסל ישראליות, יותר ממחצית מקבוצות הליגה, נרשמו למסגרות אירופיות: מכבי תל אביב ביורוליג, הפועל תל אביב ביורוקאפ, הפועל חולון והפועל ירושלים בליגת האלופות בכדורסל והפועל גליל עליון, בני הרצליה ועירוני נס ציונה ביורופקאפ. ב-30 באוקטובר הודיעו שלוש קבוצות היורופקאפ כי לא ישתתפו בתחרות שהציבה להם פיב"א, בעקבות מה שהקבוצות הגדירו כדרישות בלתי אפשריות. שנטען עליהן שנעשו כדי להדיר את הקבוצות הישראליות ממפעל זה מסיבות פוליטיות. ב-8 באוקטובר פונו שחקני מכבי תל אביב ואנשי הצוות שלה לקפריסין, שם התאמנו במשך שבועיים עד שהוחלט שהקבוצה תשחק את משחקי הבית שלה בעונת 2023/2024 ביורוליג בהיכל אלכסנדר ניקוליץ' בבלגרד, סרביה. משחקה של מכבי מול אולימפיה מילאנו, שתוכנן להתקיים ב-12 באוקטובר, נדחה ל-31 באוקטובר, ומשחקה הראשון ביורוליג מאז המלחמה היה ב-18 באוקטובר מול ולנסיה בחוץ, לאחר שהקבוצות החליפו ביתיות. בחודש הראשון למלחמה שיחקה הקבוצה ארבעה משחקי חוץ, ומשחק ה"בית" הראשון שלה בבלגרד נערך ב-9 בנובמבר מול באיירן מינכן. מכבי תל אביב חזרה פתחה את עונת ליגת העל ב-11 בדצמבר, במשחק חוץ מול בני הרצליה. הפועל ירושלים הייתה אמורה לפתוח את עונת 2023/2024 בליגת האלופות בכדורסל ב-17 באוקטובר מול בנפיקה ליסבון, אך פיב"א דחתה את המשחק בעקבות פרוץ המלחמה. הקבוצה קבעה גם היא את ביתה האירופי בהיכל אלכסנדר ניקוליץ' בבלגרד, ומשחקה הראשון במסגרת ליגת האלופות בכדורסל נערך באולם זה ב-1 בנובמבר, מול גלאטסראיי. שחקניה הזרים של הקבוצה והמאמן אלכסנדר דז'יקיץ' לא חזרו לישראל עד אמצע דצמבר, וכתוצאה מכך בשני המשחקים הראשונים של העונה, ב-5 ו-7 בדצמבר, הפסידה הקבוצה למכבי רמת גן ולהפועל עפולה בסגל חסר שכלל שחקנים ישראלים בלבד ואף את מנהל הקבוצה עדי כהן סבן, שפרש שנה קודם לכן וחזר לשחק באופן זמני. ב-4 בינואר 2024 עזב דז'יקיץ' את הקבוצה בשל המלחמה. הפועל ירושלים אירחה את כל משחקיה בליגת האלופות בבלגרד והגיעה לשלב הטופ 16, בו הודחה לאחר שסיימה במקום השלישי בבית. ב-3 באוקטובר פתחה הפועל תל אביב את עונת 2023/2024 ביורוקאפ עם ניצחון 100–73 על צדביטה אולימפיה, אך בעקבות המלחמה נדחה משחקה ב-11 באוקטובר מול וולבס. ב-17 בנובמבר הוכרז שגם הפועל תל אביב תארח את משחקי הבית שלה ביורוקאפ בהיכל אלכסנדר ניקוליץ', ומשחקה הראשון בו נערך ב-22 בנובמבר מול חובנטוד בדאלונה. הקבוצה אירחה את משחקי הבית שלה בבלגרד למעט ההפסד ברבע הגמר לבשיקטש, אותו אירחה בווילנה, ליטא. הפועל חולון הייתה אמורה לשחק ב-18 באוקטובר מול טלקום בון, אך המשחק נדחה בעקבות פרוץ המלחמה ושוחק במקום זאת ב-1 בנובמבר. הקבוצה נאלצה לשחרר את אמין נואה ואמד קייבר, והדבר פגע בה להמשך העונה, שכן מבין "ארבעת הגדולות" של הכדורסל הישראלי היא היחידה שנאלצה לשחרר שחקני מפתח. הקבוצה אירחה את משחקי הבית שלה בליגת האלופות בריגה, לטביה, והגיעה לשלב הטופ 16, בו הודחה לאחר שסיימה במקום השלישי בבית. הפועל גליל עליון, שבסיסה בכפר בלום הסמוך לגבול ישראל–לבנון, נפגעה קשות מהלחימה בחזית הצפונית במלחמת חרבות ברזל. הקיבוץ לא פונה רשמית, אך בשל הפצצות חזבאללה התפנו רוב תושביו וכך גם אנשי הקבוצה. בסך הכל שבעה שחקנים זרים עזבו את גליל במהלך העונה, ורוב הזמן היא שיחקה עם שלושה זרים לכל היותר. משחקי הקבוצה כמעט ולא נערכו באולם פיס כפר בלום, ובמקום זאת נערכו בהיכל העירוני בעפולה ולאחר מכן בהיכל אנרבוקס בחדרה. הקבוצה נקלעה לתחתית ליגת העל, אך הצליחה לבסוף להימנע מירידה. ביולי 2024, בעלי הפועל תל אביב, עופר ינאי, תכנן טורניר קדם עונה בתל אביב, כדי להוכיח שניתן להביא קבוצות לשחק בישראל: בטורניר היו אמורים להשתתף, וילבראן, ריטאס וילנה, ואריס סלוניקי. לאחר שטוני פארקר מבעלי וילבראן וחבר בהיכל התהילה של הנ.ב.א קיבל איומים על חייו מגורמים אסלאמיים קיצוניים, הטורניר בוטל. ב-22 במאי 2024, בעקבות פינוי עוטף עזה בשל המלחמה, הודיע איגוד הכדורסל הישראלי על הצעתו של האלוף במילואים טל רוסו להקמת קבוצת כדורסל באזור שתתחרה בליגה הלאומית בכדורסל. הצעתו של רוסו, שהתבססה על רעיון של חבר הנהלת הפועל גליל עליון עמית גל, הייתה שהקבוצה, שתקום בעזרת מנהלת תקומה, תתבסס על כדורסלני נבחרות הנוער והעתודה של ישראל שיגורו בפורמט של אקדמיה באזור העוטף. ב-29 ביולי אישר האיגוד באופן רשמי את ההצעה, וקבע שהקבוצה תשחק בליגה הלאומית בלבד (כלומר לא תוכל לעלות לליגת העל בכדורסל או לרדת לליגה הארצית). הקבוצה הושקה ב-24 בספטמבר, והוכרז שמאמנה יהיה ברק פלג ושאולמה הביתי יהיה בקיבוץ מגן שבמועצה אזורית אשכול. יושב ראש הקבוצה הוא טל רוסו, וכדורסלן העבר ליאור אליהו חבר גם הוא בהנהלת הקבוצה. בשל אזהרת המסע החמורה שהוציא המטה לביטחון לאומי לטורקיה בעקבות ההחמרה ביחסי טורקיה–ישראל לא הורשו משלחות ספורט ישראליות להתחרות במדינה. לכן, למשל, נערכו משחקיהן של קבוצות הכדורסל הישראליות מול אלו הטורקיות במשחקים נייטרליים. ב-14 בינואר 2024 כבש שגיב יחזקאל שער לזכות קבוצתו אנטליהספור מול טרבזונספור במסגרת ליגת העל הטורקית בכדורגל ובחגיגת השער ציין 100 ימים למתקפת הפתע ב-7 באוקטובר. בתגובה בוטל חוזהו בקבוצה והוא אף נעצר בגין "הסתה פומבית של הציבור לשנאה ולעוינות". הוא שוחרר כעבור לילה ושב לישראל. למחרת נעצר שחקן איסטנבול בשאקשהיר עדן קארצב, שהעלה סטורי באינסטגרם הקורא לשחרור הישראלים שנחטפו בידי חמאס, וגם הוא שוחרר מהקבוצה ומאוחר יותר חתם במכבי תל אביב. כדורסלן פנרבחצ'ה ים מדר נתקל בפחות קשיים, אם כי במשחקה של קבוצתו מול בשיקטש נזרק לעברו מטבע שפצע אותו. שחקן סלטיק מליגת העל הסקוטית, ליאל עבדה, סבל מעוינות מצד אוהדי הקבוצה, המזוהים עם אנטי-ציונות ופרו-פלסטיניות, וב-7 במרץ 2024 עבר לשארלוט מה-MLS. אסי ממן, ‏בית חדש: כך השתלט הספורט בישראל על סרביה, באתר ONE‏, 18 בנובמבר 2023 שמעון אלבז, אפרת עמורבן, סתיו איפרגן ולירן ביטון, ספורט בזמן מלחמה: המציאות הבלתי אפשרית של הקבוצות שליד הגבול, באתר ynet, 9 בדצמבר 2023 אבישי סלע, ‏הבועה התפוצצה: השפעת ה-7.10 על הספורט, באתר ערוץ הספורט, 7 באוקטובר 2024 הגביע הוענק ע"י בני משפחתו של אסף חממי ז"ל, באתר ONE‏, 24 בינואר 2024 משה ברדה וצור מרגוליס, ‏צפו: אופיר אנגל ששוחרר מהשבי הניף את הגביע, באתר ONE‏, 16 במאי 2024 רז אמיר, ‏לוחם שאיבד את ראייתו העניק את הצלחת למכבי, באתר ONE‏, 18 במאי 2024 הדר יעקבי, ‏חגיגות האליפות של מכבי ת"א בוטלו, באתר ערוץ הספורט, 23 במאי 2024 אורן אהרוני, בעקבות המצב: משרד הספורט והשב"כ לא מאפשרים יציאת ספורטאים לחו"ל, באתר ישראל היום, 7 באוקטובר 2023 היסטוריה: ארטיום דולגופיאט זכה בזהב בגמר הקרקע באליפות העולם, באתר וואלה, 7 באוקטובר 2023 שלמה הבקיע בבכורה בלובן וערך מחווה לישראל, באתר ONE‏, 7 באוקטובר 2023 דורון בן דור, ‏נאתכו: זה היה יום סיוט, קשה למצוא מילים כרגע, באתר ONE‏, 8 באוקטובר 2023 משחקי מכבי ת"א ומכבי חיפה באירופה נדחו, באתר ONE‏, 19 באוקטובר 2023 המספרים שלכם: נתוני קהל לעונת 23/24 בליגת ONE ZERO, באתר מנהלת הליגות לכדורגל מוטי פשכצקי, ‏סופית: מכבי ת"א תארח בבאצ'קה טופולה, באתר ערוץ הספורט, 16 בנובמבר 2023 רשמי: בלגיה תארח את ישראל בדברצן, באתר ערוץ הספורט, 19 ביולי 2024 יגאל גולדשטיין, ‏עירוני קריית שמונה תארח את משחקיה בנתניה, באתר ערוץ הספורט, 10 בנובמבר 2023 תומר חבז, ‏אחרי עונה אחת: קריית שמונה העפילה לליגת העל, באתר ONE‏, 17 במאי 2024 ליגת העל חזרה: הפועל עפולה ניצחה את הפועל באר שבע 81:90, באתר וואלה, 28 בנובמבר 2023 סתיו איפרגן, רשמית: אמין נואה עוזב את הפועל חולון, באתר ynet, 2 בדצמבר 2023 גידי ליפקין, ‏מכה להרצליה: כוכב הקבוצה באב לא חוזר לארץ, באתר ONE‏, 9 בנובמבר 2023 מה קורה בגביע המדינה בכדורסל? עושים סדר, באתר ערוץ הספורט, 8 במרץ 2024 אור שקדי‏, בלי זרים, עם עולות ויורדות: הליגה הלאומית בכדורסל חוזרת, באתר וואלה, 26 בנובמבר 2023 קבוצות הכדורסל נאלצו לארח מחוץ לישראל לאור החשש מהסלמה במהלך מלחמת המפרץ השנייה ב-2003. נועה פופלינגר, ‏עירוני נס ציונה, הפועל גליל עליון ובני הרצליה מחוץ ליורופקאפ, באתר ערוץ הספורט, 30 באוקטובר 2023 אור שקדי‏, מכבי תל אביב תתאמן בקפריסין, נקבע מועד למשחק מול מילאנו, באתר וואלה, 13 באוקטובר 2023 עמרי מנהיים, ‏הבית החדש: מכבי ת"א תארח בבלגרד ביורוליג, באתר ערוץ הספורט, 24 באוקטובר 2023 עמרי מנהיים, ‏רשמית: נדחה המשחק של מכבי ת"א מול מילאנו, באתר ערוץ הספורט, 8 באוקטובר 2023 הפסד יורוליג ראשון העונה: מכבי תל אביב נכנעה 75:66 בוולנסיה, באתר וואלה, 18 באוקטובר 2023 בעלת הבית: מכבי ת"א ניצחה את באיירן מינכן, באתר ONE‏, 9 בנובמבר 2023 נחיתה רכה: 74:94 למכבי תל אביב על הרצליה במשחקה הראשון בליגה, באתר וואלה, 11 בדצמבר 2023 נדחו משחקי הפועל י-ם וחולון בליגת האלופות, באתר ONE‏, 10 באוקטובר 2024 החלוצה: הפועל תארח באולם המיתולוגי של בלגרד, באתר הפועל ירושלים, ‏29 באוקטובר 2023 אחרי הארכה: הפועל ירושלים גברה 96:99 על גלאטסראיי ב"בית" בבלגרד, באתר וואלה, 1 בנובמבר 2023 משה ברדה, ‏לא הופיעה: הפועל י-ם נכנעה 79:73 לעירוני ר"ג, באתר ONE‏, 7 בדצמבר 2023 בכדורסל זה 40 הפרש: הפועל ירושלים התבזתה, באתר ONE‏, 7 בדצמבר 2023 צפו: מנהל הפועל ירושלים עלה לשחק בליגה, באתר ערוץ הספורט, 5 בדצמבר 2023 עמרי מנהיים, ‏השכנועים לא עזרו: מאחורי עזיבת אלכסנדר דז'יקיץ', באתר ערוץ הספורט, 4 בינואר 2024 רשמית: נדחה המשחק בין הפועל ת"א לוולבס, באתר ONE‏, 8 באוקטובר 2023 עמרי מנהיים, ‏רשמי: הפועל ת"א תארח את משחקיה בבלגרד, באתר ערוץ הספורט, 17 בנובמבר 2023 ללא הגנות: 99:103 להפועל ת"א על בדאלונה, באתר ONE‏, 22 בנובמבר 2023 עמרי מנהיים, ‏הפועל תארח את רבע גמר היורוקאפ בווילנה, באתר ערוץ הספורט, 27 בפברואר 2024 מרשים: הפועל חולון גברה 74:75 על טלקום בון, באתר ONE‏, 1 בנובמבר 2023 אור שקדי, ‏‏הפועל חולון נענתה לבקשת אמד קייבר להשתחרר בשל המצב הבטחוני, באתר ספורט1, 28 באוקטובר 2023 הפודקאסט ספיק נ' רול: דקה 52 נועה פופלינגר, ‏רשמי: הפועל חולון תארח את משחקיה בלטביה, באתר ערוץ הספורט, 7 בנובמבר 2023 עונת 24–2023 | הפועל נופר גליל עליון, באתר מנהלת ליגת העל בכדורסל נועה פופלינגר, ‏בית חדש: הפועל גליל עליון תארח בחדרה, באתר ערוץ הספורט, 27 במרץ 2024 אבי סגל, קבוצת העונה: מסע ההישרדות מעורר ההשראה של הפועל גליל עליון, באתר ישראל היום, 21 במאי 2024 מנהלת ליגת העל בכדורסל | הפועל ת"א תארח טורניר בינלאומי בישראל, באתר basket.co.il עמרי מנהיים, ‏בשל שיקולי לו"ז: י-ם לא תשחק בטורניר ת"א, באתר ערוץ הספורט, 21 ביולי 2024 הודעת מועדון: ביטול טורניר ההכנה, באתר מועדון הכדורסל הפועל "שלמה" תל אביב האיגוד בודק אפשרות להקים קבוצה בעוטף עזה, באתר ONE‏, 22 במאי 2024 איגוד הכדורסל שוקל הקמת קבוצה בעוטף עזה, באתר ערוץ הספורט, 22 במאי 2024 סתיו איפרגן, מ.כ עוטף דרום הושקה רשמית: "הפרויקט הזה גדול הרבה יותר מכדורסל", באתר ynet, 24 בספטמבר 2024 החל מהעונה הקרובה: קבוצה חדשה בליגה הלאומית מעוטף עזה, באתר וואלה, 29 ביולי 2024 אושרה הקבוצה בעוטף עזה, ברק פלג עשוי לאמן, באתר ONE‏, 29 ביולי 2024 צור מרגוליס, ‏"אזור הדמים נותן תקווה, זו תמונת ניצחון", באתר ONE‏, 24 בספטמבר 2024 יניר ינגה‏, קבוצת "עוטף דרום" יוצאת לדרך: "רוצים לתת לאזור לחייך", באתר וואלה, 24 בספטמבר 2024 שגיב יחזקאל ביצע מחווה לחטופים, קבוצתו הטורקית: "החוזה שלו מבוטל", באתר ynet, 14 בינואר 2024 יחזקאל נעצר ונלקח לחקירה במשטרת טורקיה, באתר ONE‏, 14 בינואר 2024 מוטי פשכצקי, ‏שגיב יחזקאל שוחרר מהמעצר, ישוב הערב לישראל, באתר ערוץ הספורט, 15 בינואר 2024 בגלל פוסט למען החטופים: עדן קארצב נחקר במשטרה הטורקית - ושוחרר, באתר ynet, 15 בינואר 2024 מטבע נזרק על ים מדר במשחק מול בשיקטאש, באתר ONE‏, 2 בדצמבר 2023 זאב אברהמי, ירוקים משנאה: למה אוהדי סלטיק כל-כך מתעבים את ישראל?, באתר ynet, 14 באוקטובר 2024 ליאל עבדה חתם בשארלוט FC, ונפרד מסלטיק: "לא תכננתי לעזוב", באתר וואלה, 7 במרץ 2024